Continua la promoció turística de desestacionalització amb la marca #TastaGandia
02 desembre 2021

## Continua la promoció turística de desestacionalització amb la marca #TastaGandia02 desembre 2021Última actualització: 03 desembre 2021

![](../gestion/img/6b86b273ff34fce19d6b804eff5a3f5747ada4eaa22f1d49c01e52ddb7875b4b.jpeg)  
  

El regidor de Turisme, Vicent Mascarell, junt amb el diputat de Turisme de la Diputació de València, Jordi Mayor, i l’edil de Turisme de Cullera, Débora Marí, van assistir el passat 25 de novembre, acompanyats de la directiva dels DC Hotels, Hotels RH, el Palau Ducal, Apartametos Gandia i altres 30 empreses turístiques valencianes, a una trobada professional que van celebrar València Turisme i Turisme Comunitat Valenciana per a presentar als agents de viatges aragonesos l'oferta de desestacionalització gandiana que inclou tant el binomi sol i platja com el complement gastronòmic cultural i esportiu.

Després de l'esdeveniment, es va oferir als assistents un sopar-degustació de productes i elaboracions gastronòmiques valencianes, entrants típics valencians elaborats pel xef Chema Soler, promocionant així la marca Tasta Gandia.

Així mateix, el departament de Turisme de l’Ajuntament també va estar present en la quinzena edició del Saló Aragonès del Turisme (ARATUR) que es va celebrar del 26 al 28 de novembre al Palau de Congressos de Saragossa amb la participació de múltiples entitats nacional i internacionals del sector.

En aquesta fira, que ha tornat després de la seua última edició en 2019 a causa de la pandèmia, Gandia va participar en l'estand de Turisme Comunitat Valenciana i València Turisme per a promocionar la marca gastronòmica autòctona amb un dels nostres productes més estrela, com és la fideuà, elaborada també pel xef Chema Soler en un _showcooking_ en directe amb degustació entre el públic, el qual també va poder degustar altres productes com vins de la DO València.